
Grozījumi Civilprocesa likumā
Izdarīt Civilprocesa likumā (Latvijas Republikas Saeimas un Ministru Kabineta Ziņotājs, 1998, 23. nr.; 2001, 15. nr.; 2002, 24. nr.; 2003, 15. nr.; 2004, 6., 10., 14., 20. nr.; 2005, 7., 14. nr.; 2006, 1., 13., 20., 24. nr.; 2007, 3., 24. nr.; 2008, 13. nr.; 2009, 2., 6., 14. nr.; Latvijas Vēstnesis, 2009, 205. nr.; 2010, 166., 183., 206. nr.; 2011, 16., 95., 132., 148. nr.; 2012, 50., 100., 190., 197. nr.; 2013, 87., 112., 188. nr.; 2014, 2., 41., 63., 108., 194., 228. nr.; 2015, 42., 91., 118., 227., 251. nr.; 2016, 31., 123., 241., 249. nr.; 2017, 117., 132., 216., 259. nr.; 2018, 53., 119., 225. nr.; 2019, 52. nr.; 2020, 199., 213., 243. nr.; 2021, 22., 65.A, 121.B, 227., 239.A, 248.B nr.; 2022, 120., 128. nr.; 2023, 62., 190., 203. nr.; 2024, 119., 128.A nr.; 2025, 52. nr.) šādus grozījumus:
1. Papildināt 620.18 panta pirmo daļu aiz vārda "nolēmums" ar vārdiem "vai tiesai pēc bērna dzīvesvietas, ja netiek pildīts Notariāta likuma D1 sadaļā noteiktajā kārtībā taisīts notariālais akts par bērna aizgādību".
2. Papildināt 620.21 pantu ar otro daļu šādā redakcijā:
"(2) Ja lietā par Notariāta likuma D1 sadaļā noteiktajā kārtībā taisītā notariālā akta izpildi bāriņtiesai nav iespējams iegūt šā likuma 620.19 pantā minēto informāciju vai bērna nodošana piedzinējam nenotiek, jo tiesu izpildītāja noteiktajā vietā un laikā bērns nav sastapts, tiesu izpildītājs sastāda par to aktu un izsniedz izpildu dokumentu atpakaļ piedzinējam bez izpildes."
3. Papildināt 620.25 panta pirmo daļu aiz vārda "nolēmums" ar vārdiem "vai tiesai pēc bērna dzīvesvietas, ja netiek pildīts Notariāta likuma D1 sadaļā noteiktajā kārtībā taisīts notariālais akts par saskarsmes tiesībām".
4. Papildināt 620.26 pantu ar otro teikumu šādā redakcijā: 
"Šajā pantā noteiktais nav piemērojams Notariāta likuma D1 sadaļā noteiktajā kārtībā taisītajiem notariālajiem aktiem par saskarsmes tiesībām."
5. Papildināt 620.27 pantu ar otro daļu šādā redakcijā:
"(2) Ja pēc tam, kad izskatīts jautājums par naudas soda uzlikšanu (620.25 pants), parādnieks nepilda tiesu izpildītāja saskaņā ar šā likuma 620.23 pantā noteikto kārtību atkārtoti doto rīkojumu par pienākumu izpildīt Notariāta likuma D1 sadaļā noteiktajā kārtībā taisītu notariālo aktu par saskarsmes tiesībām un par to atkārtoti saskaņā ar šā likuma 620.24 panta pirmo daļu ir sastādīts akts par notariālā akta nepildīšanu vai pastāv citi apstākļi, kas apgrūtina šī akta izpildi vai padara to neiespējamu, tiesu izpildītājs izsniedz izpildu dokumentu atpakaļ piedzinējam, informējot to par viņa tiesībām celt tiesā prasību par saskarsmes tiesībām."
Likums stājas spēkā 2026. gada 1. janvārī.

